Κ. Π. ΚΑΒΑΦΗ, ΘΕΡΜΟΠΥΛΕΣ

ΦΥΛΛΟ ΕΡΓΑΣΙΑΣ

1. Αφού μελετήσετε το βιογραφικό σημείωμα (η ζωή και το έργο) του ποιητή που κάναμε στο τετράδιό μας, να κατατάξετε το ποίημα *Θερμοπύλες* σε μία από τις τρεις κατηγορίες στις οποίες χωρίζονται τα ποιήματα του Καβάφη και να αιτιολογήσετε την απάντησή σας.
2. Συζητήσαμε στην τάξη τις αξίες που μπορούν να συμβολίζουν οι Θερμοπύλες και τις γράψαμε στο τετράδιό μας. Να επιλέξετε μία από αυτές τις αξίες που θεωρείτε ότι είναι ιδιαίτερα σημαντική στην εποχή μας και να γράψετε γιατί αξίζει να αγωνιζόμαστε γι αυτή.
3. Δουλεύουμε πάνω σε Παράλληλα κείμενα: Να διαβάσετε το διήγημα του Μ. Μητσάκη, «Το φίλημα» και το απόσπασμα από τον Ηρόδοτο που ακολουθούν και να σχολιάσετε τη στάση των πρωταγωνιστών στο Μανιάκι και στις Θερμοπύλες.

***Μ. Μητσάκης, Το Φίλημα***

Στο Μανιάκι, πάνω στην κορυφή του λόφου, από τους τριακόσιους μαχητές δεν έμεινε κανένας ζωντανός... Κι ανάμεσά τους ο Παπαφλέσσας, που άρχισε πρώτος τη σφαγή και σταμάτησε τελευταίος, ωχρός, ξαπλωμένος, με πλατιά πληγή στο στήθος, κρατά ακόμα το σπασμένο κομμάτι από το σπαθί του, με δάχτυλα σφιχτά... Και ο Αιγύπτιος ανεβαίνει με καλπασμό αλόγων και κλαγγή ξιφών, με ήχους τύμπανων και βοή σαλπίγγων, ενώ τα μπαϊράκια του κυματίζουν στον άνεμο του βραδινού και τα μισοφέγγαρα τους αστράφτουν στον ορίζοντα της δύσης...

Ο Ιμπραήμ έφτασε στο φρύδι του λόφου, ανέβηκε και στάθηκε. Και μ' ανοιχτό το βλέμμα, έκπληκτο, αναμετρά τα ψηλά κορμιά των παλικαριών, τα πλατιά τους στέρνα, τα μπράτσα τους τα δυνατά, τις ωραίες μορφές τους, τα περήφανα μέτωπά τους...
– Ποιος είναι ο Παπαφλέσσας;
Οι οδηγοί του έτρεξαν, έδειξαν το πτώμα.
– Σηκώστε τον, μωρέ, πάρτε τον... Πάρτε τον, πλύντε τον... Πλύντε το το παλικάρι...
Δυο άντρες τον πήραν από τις μασχάλες, τον σήκωσαν, τον έστησαν στα πόδια του και πήγαν σε μια κοντινή πηγή. Τον έπλυναν και γύρισαν πίσω, φέρνοντάς τον.
– Στήστε τον εκεί από κάτω.
Τον έστησαν σ' ένα δέντρο, τον ακούμπησαν, τον στερέωσαν στον κορμό, τον ισορρόπησαν, σαν ζωντανό...
Τότε ο Ιμπραήμ πλησιάζει αργά προς το δέντρο, στέκεται και βλέπει σιωπηλός για πολλή ώρα το άπνοο σώμα του αντιπάλου και κάτω από το φως της σελήνης, που ανέτελλε εκείνη την ώρα αιματόχροη, κάτω απ' τα κλαδιά που φρικιούσαν πένθιμα, φιλεί, με ένα παρατεταμένο φίλημα, τον όρθιο νεκρό.

Μιχαήλ Μητσάκη, *Το φίλημα*

[πηγή: *Στα Νεότερα Χρόνια*, Ιστορία Στ΄ Δημοτικού, τόμ. 3ος (ΟΕΔΒ, 1997)]

***Ηροδότου Ιστορίαι, Αρχαία Ελληνικά Α΄ Γυμνασίου***

**VΙI238.**Αυτά είπε ο Ξέρξης και κατόπι περνούσε ανάμεσα απ' τα πτώματα και διέταξε του Λεωνίδα, γιατί είχε ακούσει πως ήταν βασιλιάς και στρατηγός των Λακεδαιμονίων, [να κόψουν το κεφάλι και να το κρεμάσουν σε κοντάρι](http://digitalschool.minedu.gov.gr/modules/ebook/show.php/DSGYM-A113/349/2342%2C8931/unit%3D501)64. Λοιπόν, κι από πολλές άλλες ενδείξεις, αλλά προπάντων απ' αυτήν αντιλήφτηκα πως ο βασιλιάς Ξέρξης με κανέναν άλλο άνθρωπο δεν οργίστηκε όσο με τον Λεωνίδα, όσο ήταν ζωντανός· γιατί αλλιώτικα δε θ' ασχημονούσε μ' αυτό τον τρόπο στο πτώμα του, αφού απ' όσους λαούς γνώρισα κανένας δε συνηθίζει να τιμά τους άντρες που έχουν πολεμική αρετή όσο οι Πέρσες. Λοιπόν αυτοί που πήραν την προσταγή αυτή, την εκτελούσαν.

Μπορείτε να γράψετε τις απαντήσεις στο τετράδιο των κειμένων σας.

Θα τις συζητήσουμε και θα ανταλλάξουμε τις ιδέες μας όταν βρεθούμε και πάλι όλοι μαζί.

Η Καθηγήτριά σας

Γ. Καραμπίνη